ส่วนที่ 1

+-----------------------------------------------------------------------+
| บทสรุป                                                                 |
+-----------------------------------------------------------------------+

ส่วนที่ 1

บทสรุป

บริษัท ไทยรับประกันภัยต่อ จำกัด (มหาชน) ( “ไทยรี” หรือ “บริษัทฯ” )
ประกอบธุรกิจประกันภัยต่อด้านประกันวินาศภัย และมีบริษัทย่อยคือบริษัท ไทยรีประกันชีวิต จำกัด
ประกอบธุรกิจประกันภัยต่อด้านประกันชีวิต โดยมีกลุ่มลูกค้าทั้งหมดเป็นบริษัทประกันวินาศภัย
บริษัทประกันชีวิตและบริษัทประกันภัยต่อทั่วไปทั้งในและต่างประเทศ
ซึ่งหลังจากรับประกันภัยต่อมาแล้ว บริษัทฯ และบริษัทย่อยจะเก็บความเสี่ยงภัยไว้เองเป็นส่วนใหญ่
ส่วนที่เหลือจะเอาประกันภัยต่อช่วงออกไปอีกทอดหนึ่ง ในปี 2547
ทางกลุ่มเก็บภาระความเสี่ยงภัยไว้เองประมาณร้อยละ 67 ของเบี้ยประกันภัยต่อรับทั้งสิ้น
ส่วนที่เหลือได้เอาประกันภัยต่อช่วงกลับไปยังบริษัทประกันภัยในประเทศไทยตามสัญญาข้อตกลงของตลาดประมาณร้อยละ
26 และอีกร้อยละ 7 ได้เอาประกันภัยต่อช่วงไปต่างประเทศ
การดำเนินธุรกิจประกันภัยต่อของกลุ่มนั้นจะเป็นงานรับประกันวินาศภัยจากในประเทศเป็นหลักโดยมีสัดส่วนประมาณร้อยละ
90 ของเบี้ยประกันภัยต่อรับสุทธิทั้งสิ้น ร้อยละ 9 เป็นงานด้านประกันชีวิตและที่เหลืออีกร้อยละ 1
เป็นงานประกันวินาศภัยต่อจากต่างประเทศ

นอกจากนี้ บริษัทฯ
ยังมีบริษัทย่อยและบริษัทร่วมอีกรวมสามแห่งที่ประกอบธุรกิจเกี่ยวเนื่องและสนับสนุนธุรกิจหลักด้านประกันภัย
คือ บริษัท ทีอาร์ เทรนนิ่งแอนด์คอนซัลติ้ง จำกัด (ทีอาร์เทรนนิ่ง)
เป็นบริษัทย่อยที่ทำธุรกิจให้การศึกษาอบรมและที่ปรึกษา บริษัท ไทยอินชัวเรอส์ ดาต้าเนท จำกัด
(TID) บริษัทร่วมทำธุรกิจให้บริการประมวลผลข้อมูลด้านประกันภัย และบริษัท อีเอ็มซีเอส ไทย
จำกัด (EMCS) บริษัทร่วมทำธุรกิจให้บริการด้านคอมพิวเตอร์ในการจัดการค่าสินไหมรถยนต์

สำหรับผลการดำเนินงานของบริษัทฯ ในปี 2547 นับได้ว่าประสบผลสำเร็จอย่างดีอีกปีหนึ่ง
แม้ว่าจะได้รับผลกระทบจากมหันตภัยภัยคลื่นยักษ์(สึนามิ)ในปลายเดือนธันวาคมก็ตาม
แต่จากการที่บริษัทฯ
ได้มีการบริหารจัดการความเสี่ยงด้วยการซื้อประกันภัยต่อแบบความเสียหายส่วนเกิน (Excess of
Loss Protection) เพื่อควบคุมจำกัดจำนวนค่าเสียหายในส่วนที่บริษัทฯ
ต้องรับผิดชอบไว้เองให้อยู่ในจำนวนที่เหมาะสมกับฐานะทางการเงินของกิจการ
ได้ช่วยลดผลกระทบที่เกิดขึ้นเป็นอย่างมาก ทำให้บริษัทฯ ยังมีกำไรสุทธิจากการดำเนินงานจำนวน
450 ล้านบาท เพิ่มขึ้นร้อยละ 14
อัตราผลตอบแทนต่อส่วนของผู้ถือหุ้นยังอยู่ในเกณฑ์ที่ดีมากอย่างต่อเนื่องที่อัตราร้อยละ 19 บริษัทฯ
มีเบี้ยประกันภัยต่อรับรวมทั้งสิ้น 3,395 ล้านบาท เพิ่มขึ้นร้อยละ 11 เบี้ยประกันภัยต่อรับสุทธิจำนวน
2,282 ล้านบาท เพิ่มขึ้นร้อยละ 11 เช่นกัน
กำไรสุทธิจากการรับประกันภัยหลังหักค่าใช้จ่ายดำเนินงานมีจำนวน 266 ล้านบาท เพิ่มขึ้นร้อยละ
295 และรายได้สุทธิจากการลงทุนมีจำนวน 261 ล้านบาท ลดลงร้อยละ 35
ซึ่งเป็นไปตามสภาพของตลาดเงินและตลาดทุนที่อยู่ในภาวะชะลอตัวลง

เป็นที่น่ายินดีว่าในปี 2547 บริษัทฯ
ได้รับการปรับเพิ่มอันดับเครดิตความมั่นคงทางการเงินจากสถาบันจัดอันดับเครดิต S&P’s จากเดิม
BBB เป็น BBB+
สะท้อนให้เห็นถึงการยอมรับของนานาชาติต่อการดำเนินงานและฐานะทางการเงินที่มั่นคงของบริษัทฯ
และจากนโยบายที่จะช่วยพัฒนาธุรกิจประกันภัยในประเทศให้ขยายตัวมากยิ่งขึ้น
โดยการตอบรับนโยบายของกรมการประกันภัย ที่ให้มีการเก็บเบี้ยประกันภัยไว้ในประเทศให้สูงที่สุด
ซึ่งเป็นความภูมิใจว่าธุรกิจของบริษัทฯ ก็เป็นกลไกส่วนหนึ่งที่สามารถช่วยพัฒนาประเทศได้
โดยลดการรั่วไหลของเงินตราออกสู่ต่างประเทศและนำเบี้ยประกันภัยที่เก็บไว้มาลงทุนให้เกิดประโยชน์ในการสร้างงาน
และพัฒนาระบบเศรษฐกิจของประเทศต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)